**Tverrsektoriell implementering av FNs naturavtale**

|  |  |  |
| --- | --- | --- |
| **Utgiftsforslag:** | **Kapittel, post:** | **Budsjettvirkning:** |
| Implementer FNs naturavtale | Kap. 1400 post 01 | + 20 mill. kroner |

19. desember 2022 ble den etterlengtede naturavtalen inngått i Montreal, Canada. Regjeringen var representert ved Klima- og miljøministeren, og Norge har under forhandlingene vært en tydelig pådriver for en ambisiøs og sterk avtale.

Stortinget har bedt Regjeringen komme tilbake til dem om oppfølgingen av naturavtalen på egnet måte så fort som mulig etter at naturavtalen er inngått. Regjeringen har deretter varslet at en tverrsektoriell handlingsplan som beskriver hvordan Norge skal nå naturavtalens målsettinger vil legges frem i løpet av 2023. Dette skjer forhåpentligvis gjennom en stortingsmelding fra regjeringen som får betydning for alle berørte departementers virkeområde.

Implementeringsarbeidet må innebære utvikling av strategier, kunnskapsgrunnlag i form av nye utredninger, oppstart av relevante prosjekter etc., i tillegg til styrking av kapasitet i departementer og sammensetning av tverrdepartementale arbeidsgrupper og lignende.

Etter vedtaket av den forrige naturavtalen (Aichi) tok det seks år før Stortinget vedtok en handlingsplan for å gjennomføre målene i avtalen, og Norge klarte ikke å nå noen av disse målene i innen oppnåelsestidspunktet i 2022. Dette underbygger viktigheten av å lage en handlingsplan fortest mulig denne gangen.